****

|  |
| --- |
| **ΕΡΓΑΣΤΗΡΙΑ ΔΕΞΙΟΤΗΤΩΝ** |
|  |
| ***Πρόγραμμα Καλλιέργειας Δεξιοτήτων*** |
|  |
|  |
|  |
|  |
|  |
|  |
|  |
|  |
| 2024 - 2025 |

|  |  |
| --- | --- |
|  |  |
|  |  |
|  | **ΕΡΓΑΣΤΗΡΙΑ ΔΕΞΙΟΤΗΤΩΝ** |
|  |  |
|  | **ΘΕΜΑΤΙΚΗ ΕΝΟΤΗΤΑ: ΦΡΟΝΤΙΖΩ ΤΟ ΠΕΡΙΒΑΛΛΟΝ**   1. **Οικολογία-Παγκόσμια και Τοπική Φυσική Κληρονομιά** |
|  |  |
|  | **Τίτλος: “Ας σαλπάρουμε με τον Τυφώνα»**  **Μια Ιστοριογραμμή για τον θαλάσσιο γραμματισμό** |
|  |  |
|  |  |
|  | **Φορέας: Πανεπιστήμιο Αιγαίου** |
|  |  |
|  |  |
|  |  |
|  |  |

**ΔομήΠρογράμματος Καλλιέργειας Δεξιοτήτων**

|  |  |
| --- | --- |
| **1ο Εργαστήριο** | **Προσδοκώμενα μαθησιακά αποτελέσματα** |
| **Ας μπαρκάρουμε** | Οι μαθητές/τριες μετά το τέλος της δραστηριότητας αναμένεται:  Να γίνουν μέλη μιας ομάδας  Να εισαχθούν στο υπό επεξεργασία θέμα με δημιουργικό τρόπο  Να εκφράσουν τις αρχικές τους γνώσεις και εμπειρίες  Να καλλιεργήσουν τη φαντασία τους  Να εμπλουτίσουν τις γνώσεις τους για την αποστολή του πλοίου “Τυφώνα” |
| **Δραστηριότητες** |
| **Δραστηριότητα: Έναρξη**  **1ο βήμα**  Μπαίνοντας στην τάξη οι μαθητές/τριες ενθαρρύνονται από τον/την εκπαιδευτικό να πάρουν μία κάρτα μέσα από ένα καλάθι. Στην κάρτα αυτή ο/η εκπαιδευτικός είτε έχει γράψει το όνομα ενός επαγγελματικού τομέα της θάλασσας/ακτής είτε έχει κολλήσει μια χαρακτηριστική εικόνα ενός επαγγελματικού τομέα (Βλέπε [Υποστηρικτικό υλικό\_ Εικόνες 1ου Εργαστηρίου](https://drive.google.com/drive/folders/1Ly8raSkqpsEHSJKt5NbmlsZSAgaNjC7x?usp=drive_link)). Προτρέπει τους/τις μαθητές/τριες να εντοπίσουν στην τάξη το τραπέζι εκείνο που έχει την ίδια κάρτα με αυτή της επιλογής τους και να καθίσουν εκεί. Αρχικά, δεν γίνεται γνωστό στους μαθητές τι εκπροσωπούν οι εικόνες. Με αυτό τον τρόπο δημιουργούνται μέχρι επτά ομάδες στην τάξη ανάλογα με το πλήθος μαθητών/τριών και σύμφωνα με την κρίση του/της εκπαιδευτικού.  **2ο βήμα**  Ενώ πραγματοποιείται η ομαδοποίηση της τάξης, ο/η εκπαιδευτικός προβάλλει στον τοίχο μέσω διαδραστικού πίνακα ή άλλου οπτικοακουστικού μέσου την εικόνα του “Τυφώνα”, του πλοίου που έχει ως αποστολή τον καθαρισμό των ακτών και της θάλασσας από σκουπίδια. Στη συνέχεια, ο/η εκπαιδευτικός καλωσορίζει τους/τις μαθητές/τριες ως ο/η καπετάνιος του πλοίου φορώντας αντίστοιχο καπέλο και ρωτά αν έχουν ξαναδεί το πλοίο που αποτυπώνεται στην φωτογραφία και αν γνωρίζουν το όνομά του και την αποστολή του.  Ερωτήσεις-κλειδιά 2ου βήματος  - *Ποιο νομίζετε ότι είναι το όνομα του πλοίου που δείχνει η φωτογραφία;*  *- Ποια πιστεύετε ότι είναι η αποστολή του;*  Τα παιδιά μοιράζονται τις γνώσεις και εμπειρίες τους σχετικά με τον “Τυφώνα”, που ίσως κάποια το γνωρίζουν από τις πρόσφατες πλημμύρες στην Θεσσαλία και τις καταστροφές στις παραλίες του Πηλίου.  Αφού ακουστούν οι ιδέες των παιδιών, τις οποίες ο/η εκπαιδευτικός καταγράφει σε ένα μεγάλο χαρτί κάτω από την ερώτηση-κλειδί\* που τους απηύθυνε, τους αποκαλύπτει το όνομα και την αποστολή του πλοίου μέσα από ένα μικρό βίντεο: [“Typhoon Project” Introduction (GR) | A.C. Laskaridis Charitable Foundation](https://www.youtube.com/watch?v=AsNUiMBLxD4)  \* Προτείνεται ο/η εκπαιδευτικός να χρησιμοποιήσει ένα μεγάλο μπλοκ σεμιναρίου. Στην αρχή κάθε επεισοδίου, ο εκπαιδευτικός απευθύνει στους/τις μαθητές-τριες μία ερώτηση-κλειδί με σκοπό οι μαθητές/τριες να εκφράσουν τις ιδέες τους. Τις ιδέες αυτές ο/η εκπαιδευτικός καταγράφει σε μία σελίδα του μπλοκ γράφοντας στο πάνω μέρος της σελίδας την αντίστοιχη ερώτηση-κλειδί. Στη συνέχεια, την κρεμά στον τοίχο που είναι αφιερωμένος στο θέμα. Με αυτό τον τρόπο θα προκύψει μία ροή όλων των επεισοδίων της Ιστοριογραμμής που θα συμβάλλει στον αναστοχασμό που θα γίνει στο τελευταίο επεισόδιο.  **3ο βήμα**  Ο/Η εκπαιδευτικός βάζει ορχηστρικά μουσικά κομμάτια που να έχουν κάποια σχέση με θάλασσα και ύστερα λέει στα παιδιά να κλείσουν τα μάτια και να φανταστούν τον εαυτό τους να ταξιδεύει με τον “Τυφώνα”. Αφού τελειώσει το μουσικό κομμάτι ο/η εκπαιδευτικός μοιράζει το 1ο (α) Φύλλο Εργασίας Εργαστηρίου 1 σε κάθε μαθητή/τρια προτρέποντάς την/τον να ζωγραφίσει τον “Τυφώνα”.  Εναλλακτικά, ο/η εκπαιδευτικός μοιράζει σε κάθε ομάδα το 1ο (β) Φύλλο Εργασίας Εργαστηρίου 1 στο οποίο υπάρχει η φωτογραφία του “Τυφώνα” και ενθαρρύνει κάθε μέλος της ομάδας, είτε να ζωγραφίσει τον εαυτό του και στη συνέχεια να κολλήσει το σχέδιό του πάνω στο πλοίο, είτε απλά να κολλήσει τη φωτογραφία του/της σε εκτυπωμένη σε Α3 εικόνα του πλοίου. |

|  |  |
| --- | --- |
| **2ο Εργαστήριο** | **Προσδοκώμενα μαθησιακά αποτελέσματα** |
| **Το πλοίο μας** | Οι μαθητές/τριες μετά το τέλος της δραστηριότητας αναμένεται:  **Να δημιουργήσουν το σκηνικό της ιστορίας, τον ¨Τυφώνα¨**  Να αναγνωρίσουν και να ονομάσουν τα διαφορετικά είδη πλοίων  Να συσχετίσουν τα χαρακτηριστικά των πλοίων με τις λειτουργίες τους.  Να εντοπίσουν τις διαφορές και τα κοινά χαρακτηριστικά των πλοίων και να τα περιγράψουν  Να αναζητήσουν πληροφορίες για τα πλοία στο διαδίκτυο  Να συνθέσουν και να εφαρμόσουν τις νέες γνώσεις τους για να αναπαραστήσουν το πλοίο ως τόπο εργασίας.  Να εργαστούν ομαδικά και συνεργατικά στη δημιουργία του ¨Τυφώνα¨  Να ενισχυθεί η φαντασία και η δημιουργικότητά τους |
| **Δραστηριότητες** |
| **Δραστηριότητα 1: Οι κατηγορίες και τα είδη των πλοίων**  **1o βήμα**  Ο/Η εκπαιδευτικός φοράει το καπέλο καπετάνιου και μπαίνει σε ρόλο. Στη συνέχεια απευθύνει στους/τις μαθητές/τριες την εξής ερώτηση-κλειδί:   * *Πώς θα έμοιαζε ο δικός μας “Τυφώνας” αν τον φτιάχναμε στην τάξη;*   και καταγράφει τις ιδέες των παιδιών σε χαρτί, όπως περιγράφηκε στο Εργαστήριο 1.  **2ο βήμα**  Ερωτήσεις-κλειδιά:   * *Σε ποια κατηγορία πλοίου πιστεύετε ότι ανήκει ο “Τυφώνας”;* * *Ποια είναι τα χαρακτηριστικά του και με ποια πλοία μοιάζει, ώστε στη συνέχεια να τον κατασκευάσουμε στην τάξη μας;*   Σε αυτό το σημείο ο/η εκπαιδευτικός προτρέπει τα παιδιά να κάνουν έρευνα σχετικά με τα πλοία, τις κατηγορίες και τα είδη τους.   * *Ποια είναι τα χαρακτηριστικά κάθε κατηγορίας/είδους;* * *Ποια λειτουργία του πλοίου διευκολύνει το κάθε χαρακτηριστικό του;*   Προκειμένου τα παιδιά να απαντήσουν στις προαναφερθείσες ερωτήσεις-κλειδιά ο/η εκπαιδευτικός μοιράζει σε κάθε ομάδα μία εικόνα πλοίου που αντιστοιχεί σε μία από τις επτά κατηγορίες πλοίων ([Υποστηρικτικό υλικό\_Εικόνες πλοίων free](https://drive.google.com/drive/folders/1zHsf5aYfh1xQuoCkYGgpL1XXa0bFIAx2?usp=drive_link))\*. Εναλλακτικά, μοιράζει περισσότερες φωτογραφίες από την ίδια κατηγορία (πχ διαφορετικά εμπορικά πλοία) και καλεί την ομάδα να εντοπίσει τα χαρακτηριστικά κάθε κατηγορίας. Σε δεύτερο επίπεδο τους ζητά να επισημάνει σε ποια λειτουργία του πλοίου διευκολύνει το κάθε χαρακτηριστικό. Για παράδειγμα οι δεξαμενές στα εμπορικά χρησιμεύουν στην αποθήκευση και μεταφορά των εμπορευμάτων, ο ειδικός εξοπλισμός στα αλιευτικά εξυπηρετεί τους διαφορετικούς τρόπους αλίευσης, ο ειδικός εξοπλισμός στα πλοία ειδικού προορισμού π.χ. ακτιβιστικά εξυπηρετεί τον συγκεκριμένο σκοπό (πχ η δαγκάνα στον Τυφώνα μεταφέρει τους σάκους με τα σκουπίδια στο πλοίο).  \*Οι κατηγορίες πλοίων που θα απασχολήσουν την τάξη είναι:   * Εμπορικά * Πολεμικά - Υποβρύχια * Ειδικού σκοπού (πχ Ακτιβιστικά) * Φορτηγά * Αλιευτικά * Μεταφορικά * Τουριστικά   **3ο βήμα**  Ο/η εκπαιδευτικός μεταφέρει τον πίνακα του 1ου Φύλλου Εργασίας του Εργαστηρίου 2 σε μεγάλο χαρτί που το αναρτά στη συνέχεια στον τοίχο. Καλεί κάθε ομάδα να κολλήσει το/τα πλοίο/α της στην αντίστοιχη στήλη του πίνακα με τις κατηγορίες πλοίων (1ο Φύλλο Εργασίας Εργαστηρίου 2).  Ο/H εκπρόσωπος κάθε ομάδας ανακοινώνει στην ολομέλεια το είδος και τα χαρακτηριστικά της κατηγορίας του/των πλοίου/ων της ομάδας του/της, καθώς και όσα συζήτησαν τα μέλη της ομάδας.  **4ο βήμα**  Ο/H εκπαιδευτικός παρακινεί τους/τις μαθητές/τριες στην ολομέλεια της τάξης να συγκρίνουν τα πλοία των διαφορετικών κατηγοριών με τον “Τυφώνα”, αφού έχουν μελετήσει τον προηγούμενο πίνακα με τις κατηγορίες πλοίων. Συγκεκριμένα, να εντοπίσουν τις μεταξύ τους ομοιότητες και διαφορές και να εντάξουν τον “Τυφώνα” στην αντίστοιχη κατηγορία.  Οι μαθητές/τριες θα διαπιστώσουν ότι ο “Τυφώνας” μοιάζει με το πλοίο της Greenpeace, που τους έχει μοιραστεί για την κατηγορία πλοίων ειδικού σκοπού και ειδικότερα ακτιβισμού και άρα, πρόκειται για ένα ακτιβιστικό πλοίο. Καταγράφουν όλοι μαζί τα χαρακτηριστικά του δικού τους πλοίου «Τυφώνα» και τον σκοπό που εξυπηρετεί (2ο Φύλλο Εργασίας Εργαστηρίου 2).  **Δραστηριότητα επέκτασης**  Οι μαθητές/τριες βρίσκουν στο διαδίκτυο εικόνες πλοίων και τις τοποθετούν ανά κατηγορία. Ενδεικτικά, χρησιμοποιούν την παρακάτω ηλεκτρονική διεύθυνση:  [***https://pixabay.com/el/images/search/%CF%80%CE%BB%CE%BF%CE%AF%CE%B1/***](https://pixabay.com/el/images/search/πλοία/)  Στη συνέχεια οι μαθητές/τριες παρατηρούν προσεκτικά και εντοπίζουν κοινά χαρακτηριστικά των πλοίων της ίδιας κατηγορίας, ενώ προσέχουν κυρίως τις διαφορές μεταξύ των διαφορετικών τύπων πλοίων. Συζητούν στις ομάδες τους και ανακοινώνουν στην τάξη τις ομοιότητες και τις διαφορές τις οποίες ο/η εκπαιδευτικός ή κάποιο παιδί καταγράφει στο λογισμικό δημιουργίας συννεφόλεξου (<https://wordart.com/>).Το αποτέλεσμα θα είναι ένα συννεφόλεξο σε σχήμα πχ πλοίου με όλη την ορολογία που αφορά τις κατηγορίες και τα είδη πλοίων.  **Δραστηριότητα 2: Η κατασκευή του σκηνικού**  **1ο βήμα**  Κάθε ομάδα σχεδιάζει στο χαρτί ή στον υπολογιστή (ανάλογα με την ηλικία και το επίπεδο των ψηφιακών δεξιοτήτων) το πλοίο της με βάση μια κλίμακα που τους δίνει ο/η εκπαιδευτικός πχ σε μέγεθος Α4 σε οριζόντια θέση (3ο Φύλλο Εργασίας Εργαστηρίου 2). Εναλλακτικά, μπορεί να χρησιμοποιηθεί το ψηφιακό εργαλείο <https://www.canva.com/design/>  **2ο βήμα**  Κάθε ομάδα παρουσιάζει το σχέδιό της στην ολομέλεια καθώς και ό,τι συζήτησαν, ώσπου να καταλήξουν στο τελικό σχέδιο.  **3ο βήμα**  Οι ομάδες αποφασίζουν ποια είναι τα δυνατά στοιχεία στα σχέδια των πλοίων που έφτιαξαν ανά ομάδα και τα καταγράφουν στο 4ο Φύλλο Εργασίας Εργαστηρίου 2.  **4ο βήμα**  Οι μαθητές/τριες συζητούν στις ομάδες, εντοπίζουν και εκφράζουν τα χαρακτηριστικά που απαιτείται να διαθέτει το δικό τους πλοίο “Τυφώνας” με βάση το σκοπό που εξυπηρετεί. Στη συνέχεια, αποφασίζουν με ποια τεχνική θα τον κατασκευάσουν - ως μακέτα, ως τοιχογραφία ή ως αυτοσχέδια μεγάλη κατασκευή σε μια γωνιά της τάξης. Αυτή η κατασκευή μπορεί να γίνει σε συνεργασία με τον/την εικαστικό του σχολείου.  **5ο βήμα**  Κάθε ομάδα μπορεί να αναλάβει διαφορετικό τμήμα του πλοίου και να αποτυπώσει λεπτομέρειες που σχετίζονται με τις λειτουργίες και τον σκοπό του.  **6ο βήμα**  Όλες οι ομάδες τοποθετούν το τμήμα του πλοίου που δημιούργησαν στην τελική αναπαράσταση του πλοίου της τάξης. Απολαμβάνουν και περιγράφουν την ολοκληρωμένη κατασκευή του πλοίου. Καταγράφουν τις λέξεις σε καρτέλες και τις τοποθετούν στην αναπαράσταση του πλοίου. Με αυτό τον τρόπο δημιουργείται μια τράπεζα λέξεων, η οποία είναι στη διάθεση των παιδιών για την παραγωγή γραπτών κειμένων καθ’ όλη τη διάρκεια της Ιστοριογραμμής τους.  **Επέκταση**  Αν υπάρχει η δυνατότητα, προτείνεται η δια ζώσης ή διαδικτυακή επίσκεψη σε κάποια ναυπηγοεπισκευαστική ζώνη/καρνάγιο/ναυτικό μουσείο κ.λπ. |

|  |  |  |  |
| --- | --- | --- | --- |
| **3ο Εργαστήριο** | **Προσδοκώμενα μαθησιακά αποτελέσματα** | | |
| **Πες μου ποιος είσαι και τι κάνεις στη θάλασσα;** | Οι μαθητές/τριες μετά το τέλος της δραστηριότητας αναμένεται:  **Να δημιουργήσουν τους χαρακτήρες της ιστορίας**  Να εμπλουτίσουν τις γνώσεις τους για τα επαγγέλματα που συνδέονται άμεσα ή έμμεσα με τη θάλασσα και με τομείς της θαλάσσιας οικονομίας.  Να ταυτιστούν με επαγγελματίες από κάθε επαγγελματικό τομέα, που σχετίζεται με τη θάλασσα ή ακτή.  Να καλλιεργήσουν την ενσυναίσθησή τους  Να δημιουργήσουν τη φιγούρα ενός επαγγελματία  Να συγγράψουν το βιογραφικό κάθε επαγγελματία  Να «ζωντανέψουν» τον επαγγελματία μέσα από ρόλο | | |
| **Δραστηριότητες** | | |
| **Δραστηριότητα 1**  **1ο Βήμα**  Ο/η εκπαιδευτικός εισάγει το εξής σενάριο στην τάξη: «Ο “Τυφώνας” μας θα χρειαστεί πλήρωμα για τη νέα του αποστολή και ο καπετάνιος ζήτησε από εμάς να του προτείνουμε πρόσωπα που είναι κατάλληλα για να επιτύχει τον σκοπό του. Τα μέλη του πληρώματος θα πρέπει να εκπροσωπούν όλες τις κατηγορίες των επαγγελμάτων που συνδέονται με τη θάλασσα και τη θαλάσσια οικονομία».  Αρχικά ο/η εκπαιδευτικός διερευνά τις πρότερες γνώσεις των παιδιών μέσω σχετικών ερωτήσεων-κλειδιών σχετικά με τις έννοιες “Οικονομία” και “Θαλάσσια ή Γαλάζια οικονομία”. Καταγράφει τις ιδέες των παιδιών σε χαρτί, όπως περιγράφηκε στο Εργαστήριο 1 κάτω από τις Ερωτήσεις-κλειδιά:   * *Τι σας έρχεται στο μυαλό όταν ακούτε τη λέξη “Οικονομία”;* * *Τι νομίζετε ότι σημαίνει η “Θαλάσσια Οικονομία”;* * *Γιατί την ονομάζουμε “Γαλάζια;”*   **2ο Βήμα**  Στη συνέχεια γίνεται μια αναφορά από τον/την εκπαιδευτικό για τους επτά επαγγελματικούς τομείς της Θαλάσσιας ή Γαλάζιας Οικονομίας. Τα επαγγελματικά πεδία και οι συνεντεύξεις επαγγελματιών στο κάθε επαγγελματικό πεδίο, που θα επεξεργαστούν οι μαθητές/τριες είναι:   1. Παράκτιος τουρισμός 2. Ιχθυοκαλλιέργειες-υδατοκαλλιέργειες 3. Ωκεάνια ενέργεια 4. Θαλάσσια βιοτεχνολογία 5. Ναυπηγική και συντήρηση πλοίων 6. Αλιεία 7. Θαλάσσιες μεταφορές   Ο/Η εκπαιδευτικός παρουσιάζει στην τάξη τη νέα γνώση για τη θαλάσσια οικονομία και τα επαγγέλματα που συνδέονται με αυτήν προβάλλοντας την παρουσίαση που θα βρει στο [Υποστηρικτικό υλικό\_Παρουσίαση Εργαστηρίου 3](https://drive.google.com/drive/folders/1hoEUid50yAYDGt25hQq_82UNHJMQrVEb). Γίνεται μια πρώτη συζήτηση στην ολομέλεια για τα βασικά στοιχεία της παρουσίασης.  **3ο Βήμα**  Κάθε ομάδα επιλέγει έναν από τους επτά τομείς επαγγελμάτων που συνδέονται με τη θαλάσσια οικονομία. Της παρέχεται από τον/την εκπαιδευτικό το αντίστοιχο υποστηρικτικό υλικό ([καρτέλες επαγγελματικών τομέων](https://drive.google.com/drive/folders/1r22ef68qZpSwV_JQfTgNto56XySMVQL-) και [συνεντεύξεις επαγγελματιών](https://drive.google.com/drive/folders/1-2HLmHmKlCzvRp8okSAnBmc5yE4a5hyO)), που αντιστοιχεί στον επαγγελματικό τομέα που έχει επιλέξει για να τον μελετήσει.  **Δραστηριότητα 2: Δημιουργία φιγούρων και βιογραφικών χαρακτήρων**  **1ο βήμα**  Ο/Η εκπαιδευτικός δίνει στην κάθε ομάδα ένα Βιογραφικό Σημείωμα (1ο(α) ή 1ο(β) Φύλλο εργασίας Εργαστηρίου 3) και ζητά να τα συμπληρώσουν, ώστε να γίνει η επιλογή των νέων μελών του πληρώματος.  Κάθε ομάδα σχεδιάζει πρώτα τη φιγούρα (πρόσωπο ή ολόσωμη) του επαγγελματία της στη θέση της φωτογραφίας, που υπάρχει στο Βιογραφικό Σημείωμα. Η Ιστοριογραμμή προτείνει να σχεδιαστούν οι φιγούρες των χαρακτήρων σε χαρτί, να κολληθούν σε χαρτόνι και στη συνέχεια, να κοπεί το περίγραμμά τους και να κολληθεί σε γλωσσοπίεστρο. Με αυτό τον τρόπο δίνεται η δυνατότητα στα παιδιά να ταυτίζονται με τους χαρακτήρες τους και να μιλούν μέσω της φιγούρας τους.  Εναλλακτικά, μπορούν οι μαθητές/τριες να χρησιμοποιήσουν κάποιο λογισμικό π.χ. το pixton ([https://www.pixton.com](https://www.pixton.com/)), για να σχεδιάσουν τον ψηφιακό χαρακτήρα τους.  **2ο βήμα**  Στη συνέχεια, τα μέλη της ομάδας συμπληρώνουν το υπόλοιπο Βιογραφικό Σημείωμα. Μπορούν να αντλήσουν στοιχεία από το υλικό που τους έχει δοθεί σχετικά με τον επαγγελματικό τομέα που έχουν επιλέξει, καθώς και από την συνέντευξη του αντίστοιχου επαγγελματία. Επιπλέον, μπορούν να προσθέσουν στοιχεία, βάσει των δικών τους γνώσεων, εμπειριών.  Στις μεγαλύτερες ηλικίες ο/η εκπαιδευτικός μπορεί να προτείνει στα παιδιά να συμπληρώσουν το πρότυπο βιογραφικό Europass  (<https://europass.europa.eu/el/create-europass-cv>).  **3ο βήμα**  Στη συνέχεια, ο/η εκπρόσωπος κάθε επαγγελματικής ομάδας θα δώσει συνέντευξη σε μια επιτροπή που αποτελείται από τον εκπαιδευτικό-καπετάνιο του “Τυφώνα” και άλλους μαθητές/τριες. Οι μαθητές/τριες που θα εκπροσωπήσουν την κάθε ομάδα θα απαντήσουν σε ερωτήσεις της επιτροπής που αφορούν στα προσωπικά τους στοιχεία και άλλα στοιχεία που αναφέρονται στο Βιογραφικό Σημείωμα που συμπλήρωσαν.  Στο τέλος του Εργαστηρίου, ο/η εκπαιδευτικός ή κάποιος/α μαθητής/τρια ως πρόεδρος της επιτροπής, ανακοινώνει την απόφαση σχετικά με την επιλογή των νέων μελών του πληρώματος του “Τυφώνα”. Προκειμένου να ενθαρρυνθούν οι μαθητές/τριες, η απόφαση θα μπορούσε να είναι ότι όλοι/ες οι υποψήφιοι/ες επαγγελματίες κρίνονται κατάλληλοι/ες για να αποτελέσουν το πλήρωμα του πλοίου. Επίσης, σε κάθε νέο μέλος δίνεται μία κρεμαστή ταυτότητα όπου αναφέρεται ως Μέλος Πληρώματος “Τυφώνα” ([Υποστηρικτικό υλικό\_Ταυτότητα\_συνέντευξη](https://docs.google.com/document/d/1Ubx5bcikQOEwMz2zVxoNR75zoNkjD7cK/edit)). | | |
| **4ο Εργαστήριο** | | **Προσδοκώμενα μαθησιακά αποτελέσματα** |
| **Το χθες συνομιλεί με το σήμερα** | | Οι μαθητές/τριες μετά το τέλος της δραστηριότητας αναμένεται:  **Να εξερευνήσουν την καθημερινή ζωή των χαρακτήρων της ιστορίας τους**  Να συγκρίνουν τα σύγχρονα με τα παλιά επαγγέλματα της θάλασσας/ακτής  Να συνειδητοποιήσουν τις αξίες που συνδέονται με τα παλιά/σύγχρονα επαγγέλματα  Να εντοπίσουν τα επαγγέλματα που εκσυγχρονίστηκαν και με ποιους τρόπους  Να χρησιμοποιήσουν ψηφιακά μέσα καταγραφής  Να δημιουργήσουν μία βάση δεδομένων μεσυνεντεύξεις επαγγελματιών της θάλασσας/ακτής |
| **Δραστηριότητες** |
| **Δραστηριότητα: Η διερεύνηση της καθημερινής ζωής**  **1ο βήμα**  Ο/η εκπαιδευτικός αναρωτιέται ποια να είναι η καθημερινότητα των μελών του πληρώματος του “Τυφώνα”. Καλεί κάθε ομάδα-χαρακτήρα να περιγράψει στο ημερολόγιο που κρατά πώς είναι μια συνηθισμένη μέρα στο πλοίο. Αφού κάθε χαρακτήρας γράψει στο ημερολόγιό του, ένα μέλος της κάθε ομάδας διαβάζει το κείμενο. Εναλλακτικά, μπορεί η δραστηριότητα να διαφοροποιηθεί ως προς τον τρόπο παρουσίασης. Συγκεκριμένα, κάθε ομάδα μπορεί να επιλέξει έναν διαφορετικό και δημιουργικό τρόπο να παρουσιάσει την καθημερινότητα του επαγγελματία της. Για παράδειγμα, ο/η εκπαιδευτικός μπορεί να προτείνει τρόπους όπως η δραματοποίηση, η δημοσιογραφική συνέντευξη, ένα άρθρο για την τοπική εφημερίδα, ένα κόμικ κ.ά. Στο τέλος, κάθε ομάδα ή ένας/μία εκπρόσωπός της παρουσιάζει την καθημερινή ζωή του χαρακτήρα της με τον τρόπο που επέλεξε.  **2ο βήμα**  Στη συνέχεια ο/η εκπαιδευτικός ρωτά:  -*Πώς είναι ή πώς ήταν μια συνηθισμένη ημέρα άλλων επαγγελματιών που σχετίζονται με τη θάλασσα;*  Προκειμένου οι μαθητές/τριες να απαντήσουν σε αυτή την ερώτηση αναλαμβάνουν να πάρουν συνέντευξη δια ζώσης ή μέσω βιντεοκλήσης από κάποιον εν ενεργεία ή πρώην επαγγελματία του τόπου τους, που σχετίζεται με τη θάλασσα π.χ. έναν ψαρά, έναν ναυτικό, έναν σφουγγαρά στην Κάλυμνο, ένα μέλος του πληρώματος του αληθινού “Τυφώνα” ή άλλου ακτιβιστικού πλοίου.  **2α. Προετοιμασία ημιδομημένης συνέντευξης**  Η κάθε ομάδα μέσω του καταιγισμού ιδεών καταγράφει πιθανές ερωτήσεις προς τον επαγγελματία της θάλασσας που επέλεξε. Με τη βοήθεια του/της εκπαιδευτικού επεξεργάζονται τις ερωτήσεις, ώστε να καταλήξουν στις πέντε (5) που θεωρούν πιο σημαντικές, ώστε να μάθουν για τη ζωή και την καθημερινότητα του συγκεκριμένου επαγγέλματος (Φύλλο Εργασίας Εργαστηρίου 4). Με τη βοήθεια του/της εκπαιδευτικού συντάσσονται “ανοικτές” ερωτήσεις, όπως για παράδειγμα: «*Τι σας οδήγησε να επιλέξετε αυτό το επάγγελμα; Πώς είναι/ήταν η καθημερινή σας ζωή από το πρωί μέχρι το βράδυ; Με ποιους άλλους επαγγελματίες συνεργάζεστε; Πώς θα χαρακτηρίζατε το επάγγελμά σας και γιατί; Πείτε μας μια χαρακτηριστική ιστορία από την επαγγελματική σας ζωή. Τι σκέψεις έχετε για το μέλλον;*  **2β. Λήψη και επεξεργασία της συνέντευξης**  Κάθε ομάδα καλεί στην τάξη (αν αυτό είναι εφικτό, ειδάλλως με βιντεοκλήση) τον/την επαγγελματία που επέλεξε και του/της παίρνει συνέντευξη την οποία και ηχογραφεί. Αν ο/η επαγγελματίας μπορεί να φέρει ή να στείλει αντικείμενα ή φωτογραφίες από τη δουλειά του/της, αυτά μπορούν να εκτεθούν σε σημείο της τάξης, να φωτογραφηθούν με το τάμπλετ της τάξης για να ψηφιοποιηθούν ή να εκτυπωθούν (αν έχουν αποσταλεί ηλεκτρονικά) και να αναρτηθούν στη σχετική γωνιά ενδιαφέροντος στην τάξη.  **3ο βήμα: Διάχυση της συνέντευξης σε βάση δεδομένων**  Στη συνέχεια οι μαθητές/τριες επεξεργάζονται τη συνέντευξη (με απομαγνητοφώνηση ή άλλο τρόπο) και ανεβάζουν τη συνέντευξη σε πλατφόρμα ή σε ιστοσελίδα που θα δημιουργηθεί π.χ. στο sway (<https://sway.com/>). Με αυτό τον τρόπο δημιουργείται μία βάση δεδομένων με ιστορίες ανθρώπων που ασκούν ή ασκούσαν παραδοσιακά επαγγέλματα, που χάθηκαν ή τείνουν να χαθούν ή που εξελίσσονται σε σύγχρονα επαγγέλματα με τη χρήση νέων τεχνολογιών, νέων μέσων και αξιοποίηση νέων δεξιοτήτων.  **Επέκταση**  Η συλλογή αυτή των συνεντεύξεων μπορεί να λειτουργήσει ως ένα μεγάλο ψηφιακό δίκτυο διάδρασης για τη βιώσιμη θαλάσσια οικονομία. Η ιστοσελίδα θα μπορούσε να εμπλουτιστεί με στοιχεία για την ναυτοσύνη των Ελλήνων από τα αρχαία χρόνια, οπτικό υλικό πλοίων από την αρχαιότητα (κωπήλατα, ιστιοφόρα, τριήρεις κ.α), ναυτικούς κατά την Ελληνική Επανάσταση του 1821, μεταναστευτικά πλοία του 19ου αιώνα έως τα σύγχρονα πλοία. Επίσης, στην ιστοσελίδα μπορούν να υπάρχουν σύνδεσμοι από σχετικό αρχειακό υλικό της ΕΡΤ (π.χ. <https://archive.ert.gr/47587/>) και από το ψηφιακό αποθετήριο Φωτόδεντρο (<https://photodentro.edu.gr/v/item/ds/8521/3674> ). |

|  |  |
| --- | --- |
| **5ο Εργαστήριο** | **Προσδοκώμενα μαθησιακά αποτελέσματα** |
| **Τα πλαστικά "πνίγουν" ακτές και θάλασσα** | Οι μαθητές/τριες μετά το τέλος της δραστηριότητας αναμένεται:  **Να διερευνήσουν τα αίτια της θαλάσσιας ρύπανσης ως κρίσιμο συμβάν στη ροή της ιστορίας τους**  Να αντιληφθούν τις επιπτώσεις της στην πανίδα και χλωρίδα των υδάτινων οικοσυστημάτων  Να προβληματιστούν για τις καταναλωτικές τους συνήθειες  Να προτείνουν τρόπους αντιμετώπισης της θαλάσσιας ρύπανσης  Να εφαρμόσουν κάποιους από αυτούς  Να συνειδητοποιήσουν ότι η θάλασσα/ο ωκεανός είναι μία/ένας ότι όλοι αλληλoσυνδεόμαστε |
| **Δραστηριότητες** |
| **Το κρίσιμο συμβάν**  **1ο βήμα:**  Στην πρώτη αποστολή του “Τυφώνα” τα μέλη του πληρώματος παρατηρούν στην ακτή ότι έχουν ξεβραστεί πολλά κίτρινα πλαστικά παπάκια. Αναρωτιούνται τι είναι και ο/η εκπαιδευτικός ως καπετάνιος φορώντας το καπέλο τους θυμίζει ένα γεγονός μέσα από την προβολή ενός βίντεο ([How 29,000 Lost Rubber Ducks Helped Map the World's Oceans](https://youtu.be/_UjAxuSuLIc?si=RyqY6XHm4PUvd6RC)). Σύμφωνα με το βίντεο 29.000 πλαστικά κίτρινα παπάκια κατασκευασμένα στην Κίνα, καθώς μεταφέρονταν από το Χονγκ Κονγκ στις Ηνωμένες Πολιτείες το 1992, έπεσαν στον Ειρηνικό Ωκεανό μετά από τρικυμία. Τα παπάκια αυτά, καθώς για πολλά χρόνια εμφανίζονταν σε διάφορες ακτές, βοήθησαν τους/τις επιστήμονες να καταγράφουν τα ρεύματα του ενός και μοναδικού ωκεανού της υφηλίου  Το βίντεο είναι εντυπωσιακό και απαντά στην απορία των χαρακτήρων πώς βρέθηκαν εκεί τα παπάκια. Δίνεται η ευκαιρία οι μαθητές/τριες παιδιά να αντιληφθούν ότι ο ωκεανός της Γης είναι ένας (<https://oceanliteracy.unesco.org/principles/>) και ότι όλοι αλληλοσυνδεόμαστε.  Προτείνεται οι μαθητές/τριες να εντοπίσουν πάνω στον παγκόσμιο χάρτη τις διαδρομές που αναφέρονται στο βίντεο και να συζητήσουν για την έκταση που μπορεί να πάρει η πλαστική ρύπανση στη θάλασσα.  **2ο βήμα:** Στη συνέχεια ο/η εκπαιδευτικός τοποθετεί στο σκηνικό ένα ψεύτικο θαλάσσιο ζώο μπλεγμένο σε μία σακούλα ή την αντίστοιχη εικόνα του για να ενεργοποιήσει το ενδιαφέρον των παιδιών.  -*Τι συνέβη στο ζώο;*  -*Πώς βρέθηκε η σακούλα στη θάλασσα;*  *-Τι μπορεί να προκαλέσει μια πλαστική σακούλα στο ζώο και γενικότερα στη θάλασσα;*  Οι απαντήσεις των παιδιών καταγράφονται από τον/την εκπαιδευτικό όπως περιγράφηκε στο Εργαστήριο 1.  Στη συνέχεια προβάλλονται εικόνες από ζώα της θάλασσας και των ακτών που έχουν κινδυνεύσει από τη θαλάσσια ρύπανση (χελώνες που τρώνε πλαστική σακούλα, θαλάσσιος ελέφαντας που έχει μπλεχτεί σε πλαστική σακούλα, άλμπατρος που έχει καταβροχθίσει πλαστικά καπάκια).  Στις ομάδες δίνεται το σχετικό Φύλλο Εργασίας του Εργαστηρίου 5.  Αφού οι μαθητές/τριες συζητήσουν στις ομάδες τους, καταγράφουν τις σκέψεις των χαρακτήρων τους σε τρία χαρτόνια ως εξής: Στο ένα χαρτόνι κολλούν κίτρινα χαρτάκια στα οποία έχουν καταγράψει τα αίτια ρύπανσης των θαλασσών και ακτών, σε ένα άλλο χαρτόνι κολλούν αντίστοιχα χαρτάκια για τις επιπτώσεις και σε ένα τρίτο τα χαρτάκια για τα μέτρα που πρέπει να ληφθούν και αφορούν α. Την πρόληψη και μείωση, β. Την παρακολούθηση και καταγραφή και γ. Την απομάκρυνση και ανακύκλωση. Η καταγραφή των σκέψεων των χαρακτήρων μπορεί εναλλακτικά να γίνει σε χαρτί του μέτρου, όπου υπάρχουν οι τρεις σχετικές στήλες ή σε μία επιφάνεια εργασίας που έχει δημιουργηθεί στο λογισμικό padlet (<https://padlet.com/>).  **3ο βήμα**: Ο/Η εκπαιδευτικός-καπετάνιος καλεί τα μέλη του πληρώματος σε συμβούλιο. Κάθε ομάδα-μέλος του πληρώματος επιλέγει έναν/μία εκπρόσωπο, ο/η οποίος/α θα προτείνει δράσεις με τις οποίες θα συνεισφέρει στην καθαριότητα της θάλασσας και των ακτών. Στη συνέχεια τους δίνονται τρεις (3) ψήφοι, ώστε να ψηφίσουν τις δράσεις που θα μπορούσαν να πραγματοποιήσουν. Ακολουθεί η ψηφοφορία των δράσεων, η καταγραφή και καταμέτρηση των ψήφων και η εξαγωγή του αποτελέσματος της ψηφοφορίας.  **4ο βήμα**  Το πλήρωμα του “Τυφώνα” υλοποιεί τη δράση που παίρνει τις περισσότερες ψήφους για τον καθαρισμό της θάλασσας/ακτής.  **Δραστηριότητα επέκτασης**  Τα παιδιά ως μέλη του πληρώματος του “Τυφώνα” μπορούν να υλοποιήσουν και άλλες δράσεις από αυτές που πρότειναν ανάλογα με τη γεωγραφική θέση που βρίσκονται. Για παράδειγμα, θα μπορούσαν να δημιουργήσουν αφίσες πρόληψης (έντυπες και ψηφιακές) για τη ρύπανση της θάλασσας και των ακτών. Να δημιουργήσουν ηχογραφημένα μηνύματα και να τα αποστείλουν στα μέσα ενημέρωσης και σε δημόσιους φορείς. Να δημιουργήσουν ενημερωτικά φυλλάδια (έντυπα και ψηφιακά) σχετικά με την κατάσταση που επικρατεί αξιοποιώντας τα στοιχεία της προηγούμενης έρευνάς τους, τα οποία να μοιράσουν σε γονείς και φορείς, να τα αποστείλουν σε σχολικές μονάδες της περιοχής τους και άλλων περιοχών. Να έρθουν σε επικοινωνία με τοπικούς συλλόγους ή/και σχετικούς φορείς και να εκδηλώσουν την επιθυμία να συνεργαστούν σε περιβαλλοντικές δράσεις ή/και εκπαιδευτικά προγράμματα. Θα μπορούσαν να καθαρίσουν κάποιο σημείο στην ακτή, να καταγράψουν όσα μάζεψαν και να αποφασίσουν πώς θα τα διαχειριστούν. Θα μπορούσαν να κάνουν κατασκευές με κάποια από αυτά και άλλα να τα ανακυκλώσουν. Θα μπορούσαν να καλέσουν και άλλα σχολεία να φωτογραφίσουν τις δράσεις τους και να τις ανεβάσουν στην ιστοσελίδα του σχολείου τους και στην ψηφιακή πλατφόρμα του προγράμματος. Η αποτύπωση δράσεων από διάφορα σχολεία θα αποτελέσει μια παρότρυνση και μια ενθάρρυνση των ίδιων αλλά και άλλων μαθητών/τριών να συνεχίσουν στο μέλλον αυτές τις δράσεις. |

|  |  |
| --- | --- |
| **6ο Εργαστήριο** | **Προσδοκώμενα μαθησιακά αποτελέσματα** |
| **Το οικολογικό μας πάρτυ στην παραλία** | Οι μαθητές/τριες μετά το τέλος της δραστηριότητας αναμένεται:  **Να βιώσουν την αποκορύφωση της ιστορίας τους**  Να εφαρμόσουν όσα έμαθαν για τον θαλάσσιο γραμματισμό  Να υιοθετήσουν συμπεριφορές φιλικές προς το θαλάσσιο περιβάλλον  Να κατανοήσουν τις αρχές που διέπουν τον βιώσιμο τουρισμό  Να παρουσιάσουν τις ιδέες τους για μια βιώσιμη θαλάσσια τουριστική επιχείρηση  Να ευαισθητοποιήσουν και να ενημερώσουν την τοπική κοινωνία για την προστασία της θάλασσας |
| **Δραστηριότητες** |
| **Δραστηριότητα 1: Αποκορύφωση ιστορίας-Εορτασμός**  **1ο βήμα**  Ο/H εκπαιδευτικός προτείνει στα παιδιά ως μέλη του πληρώματος του “Τυφώνα” που έχουν πετύχει την πρώτη τους αποστολή, να γιορτάσουν την επιτυχία τους με ένα πάρτυ στο λιμάνι που έχει αράξει το πλοίο τους. Ο/Η εκπαιδευτικός ρωτά τα παιδιά:   * *Πού θα γιορτάσουμε;* * *Πώς θα οργανώσουμε τη γιορτή μας χωρίς να παράγουμε σκουπίδια;*   Στη συνέχεια καταγράφει στο 2ο Φύλλο Εργασίας Εργαστηρίου 6 (εκτυπωμένο σε Α3) ή σε padlet τις ιδέες των παιδιών, οι οποίες βασίζονται στην υιοθέτηση νέων καταναλωτικών συνηθειών. Οι ιδέες των παιδιών θα μπορούσαν να αφορούν τη χρήση επαναχρησιμοποιούμενων ποτηριών, πιάτων, μαχαιροπήρουνων, γυάλινων μπουκαλιών για τον χυμό ή το νερό τους, την ετοιμασία των φαγητών τους από τα ίδια και ενέργειες για την αποφυγή παραγωγής σκουπιδιών.  **2ο βήμα**  Ο/Η εκπαιδευτικός απευθύνει στα παιδιά την ερώτηση-κλειδί:  *-Τι θα μπορούσαμε να κάνουμε τα φαγητά που θα περισσέψουν;*  Τα παιδιά μπορούν να δώσουν απαντήσεις σχετικά με τη διαχείριση των περισσευμάτων ή των οργανικών υπολειμμάτων, όπως την κομποστοποίηση, την προσφορά των φαγητών σε άλλους (food sharing) κ.ά. Οι ιδέες τους καταγράφονται στο 3ο Φύλλο εργασίας Εργαστηρίου 6. Στη συνέχεια, ο/η εκπαιδευτικός προτρέπει τα παιδιά να κάνουν μια έρευνα στο διαδίκτυο σχετικά με το θέμα αυτό. Έτσι θα έρθουν σε επαφή με έννοιες όπως “μοίρασμα περισσευμάτων τροφής” (foodsharing), “μείωση σπατάλης φαγητού” (foodsaving), “σπατάλη τροφίμων”, “κομποστοποίηση” και “μηδενική παραγωγή αποβλήτων τροφίμων” (zero food waste)(<https://www.zerofoodwaste.net/>). Μπορούν να παρακολουθήσουν τα παρακάτω βίντεο:  <https://www.youtube.com/watch?v=ishA6kry8nc>, <https://www.youtube.com/watch?v=TVP3j7_W7og>, <https://www.youtube.com/watch?v=AHF9v4qWbTE>, <https://www.youtube.com/watch?v=NXSBa-MgtBw>  Στο τέλος, τα παιδιά αποφασίζουν πώς θα μοιράσουν τις καθαρές τροφές που θα περισσέψουν από το πάρτυ τους και πώς θα διαχειριστούν τα υπόλοιπα οργανικά απορρίμματα (π.χ. να φτιάξουν κομπόστ).  **3ο Βήμα**  Ο/Η εκπαιδευτικός μπορεί να ρωτήσει τα παιδιά:  *-Πώς θα μπορούσαμε να χαρούμε το πάρτυ μας στη θάλασσα με σεβασμό και χωρίς να την επιβαρύνουμε;*  -*Αν το οικολογικό πάρτυ μας γίνει σε μια τουριστική επιχείρηση στην ακτή, ποιες αρχές πρέπει να πληροί αυτή ώστε να είναι βιώσιμη;*  -*Ποιες αρχές βιώσιμου τουρισμού θεωρείτε πιο σημαντικές για την τουριστική επιχείρηση που θα επιλέξουμε για το πάρτυ μας;*  Ο/η εκπαιδευτικός παρέχει στις ομάδες από μια λίστα με τις αρχές του βιώσιμου/ήπιου τουρισμού που θα αντλήσει από τις σελίδες 26-29 σχετικής παρουσίασης ([Υποστηρικτικό υλικό\_1.Έννοιες βιωσιμότητας](https://drive.google.com/file/d/1VHKxaRR2GF15LbChvTcFeqVCiaHtkSmH/view?usp=drive_link)).  Σύμφωνα με αυτή τη λίστα ζητά από τις ομάδες να κατονομάσουν τα πιο σημαντικά κριτήρια που θεωρούν ότι πρέπει να πληροί η τουριστική επιχείρηση, προκειμένου να την επιλέξουν για το πάρτυ τους.  **4ο βήμα**  Ο/Η εκπαιδευτικός απευθύνει την ερώτηση-κλειδί:  *-Πώς θα παρουσιάσουμε όσα μάθαμε στους/τις καλεσμένους/ες μας;*  Τα παιδιά σε ομάδες αναλαμβάνουν δραστηριότητες για την οργάνωση του πάρτυ (επιλογή μουσικής, παρασκευή φαγητών/γλυκών, εορταστική διακόσμηση) και την οργάνωση-παρουσίαση του υλικού που έχουν παράξει στα προηγούμενα εργαστήρια.  Πραγματοποιούν το πάρτυ και παρουσιάζουν τα έργα τους καθώς και όσα έμαθαν και βίωσαν μέσω αυτών. Λίγο πριν το τέλος του πάρτυ εντοπίζουν, φωτογραφίζουν ή ζωγραφίζουν τις οικολογικότερες γωνιές του, ακολουθώντας τις οδηγίες του 4ου Φύλλου Εργασίας του Εργαστηρίου 6.  Αφού τελειώσει το πάρτυ, συγκεντρώνουν τα καθαρά τρόφιμα που περίσσεψαν αλλά και τα υπόλοιπα οργανικά και ανόργανα απορρίμματα. Στη συνέχεια, τα κατηγοριοποιούν με τη βοήθεια του 5ου Φύλλου Εργασίας Εργαστηρίου 6, ώστε να τα διαχειριστούν, όπως συλλογικά αποφάσισαν.  **Δραστηριότητα επέκτασης:**  Τα παιδιά συγκεντρώνουν οδηγίες και με τη βοήθεια του/της εκπαιδευτικού, των γονέων/κηδεμόνων και της αντίστοιχης υπηρεσίας του Δήμου φτιάχνουν έναν κάδο κομποστοποίησης.  Επίσης, σε μεγαλύτερες ηλικίες οι μαθητές/τριες μπορούν να ανατρέξουν στο διαδίκτυο για αναζήτηση επιχειρήσεων βιώσιμης τουριστικής θαλάσσιας ανάπτυξης-εναλλακτικού τουρισμού ή οικοτουρισμού και να αποφασίσουν ποια επιχείρηση θα ήθελαν να στήσουν στον τόπο τους και να φτιάξουν ένα διαφημιστικό φυλλάδιο. |

|  |  |
| --- | --- |
| **7ο Εργαστήριο** | **Προσδοκώμενα μαθησιακά αποτελέσματα** |
| **Ώρα για αναστοχασμό** | Οι μαθητές/τριες μετά το τέλος της δραστηριότητας αναμένεται:  **Να αναστοχαστούν πάνω σε όσα βίωσαν και έμαθαν**  Να αναθεωρήσουν το περιεχόμενο και τη διαδικασία μάθησής τους  Να αναπτύξουν μεταγνωστικές δεξιότητες |
| **Δραστηριότητες** |
| **Δραστηριότητα 1: Αναστοχασμός**  **1ο βήμα**  Ο/Η εκπαιδευτικός μπορεί να επιλέξει χαλαρωτική μουσική υπόκρουση και φορώντας το καπέλο του/της καπετάνιου να ενημερώσει μαθητές/τριες ότι αυτό το ταξίδι φτάνει στο τέλος του. Προτρέπει τα παιδιά να κλείσουν τα μάτια τους και να θυμηθούν ακούγοντας τη μουσική όσα έμαθαν, είδαν κι έζησαν στο ταξίδι αυτό. Στη συνέχεια αξιοποιεί τα χαρτιά ροής, όπου είναι καταγεγραμμένες οι ερωτήσεις-κλειδιά κάθε εργαστηρίου/επεισοδίου και οι απαντήσεις των μαθητών/τριών. Ταυτόχρονα προβάλλει στον διαδραστικό πίνακα ή σε άλλο μέσο εικόνες και φωτογραφίες από όλα τα εργαστήρια. Μπορούν να συγκεντρωθούν όλοι/ες στη γωνιά που έφτιαξαν μέσα στην τάξη για τον “Τυφώνα” και να παρατηρήσουν όλα τα αντικείμενα και το υλικό που έχει συγκεντρωθεί. Να θυμηθούν και να μοιραστούν στιγμές που έζησαν, συναισθήματα και νέες γνώσεις. Τους δίνεται το Φύλλο Εργασίας Εργαστηρίου 7.  **2ο βήμα**  Οι μαθητές/τριες έχουν τη δυνατότητα να γράψουν ή να δημιουργήσουν νέα έργα με αφορμή τα όσα έμαθαν και βίωσαν και εκ των υστέρων αναδύονται.  **3ο βήμα**  Ως τάξη (ή ως επέκταση ατομικά, αφού απαιτείται περισσότερος διαθέσιμος χρόνος και διάθεση) μπορούν να φτιάξουν ένα βιβλίο θέματος στο οποίο θα συμπεριλάβουν, φωτογραφίες της μακέτας του “Τυφώνα” και των επαγγελματιών, των βιογραφικών καθώς και έργα που παράχθηκαν κατά τη διάρκεια της Ιστοριογραμμής. Το βιβλίο αυτό θα το παρουσιάσουν σε άλλες τάξεις του σχολείου με την ανάλογη ξενάγηση στη γωνιά τους.  **Δραστηριότητα 2: Αξιολόγηση**  Στο τέλος του προγράμματος δίνεται σε κάθε μαθητή/τρια το Φύλλο αυτο-αξιολόγησης, που επισυνάπτεται.  Η αξιολόγηση του προγράμματος ή των επιμέρους δραστηριοτήτων μπορεί να γίνει ψηφιακά με τον πίνακα διπλής εισόδου στον παρακάτω σύνδεσμο: <https://photodentro.edu.gr/v/item/ds/8521/10774>  Ακόμη ο/η εκπαιδευτικός ή/και η τάξη μπορεί να δημιουργήσει διάφορα παιχνίδια για την τελική αξιολόγηση, όπως κουίζ (<http://www.quizzes.com/>), συννεφόλεξα (<https://www.mentimeter.com/> ή<https://wordart.com/>), σταυρόλεξα (<http://www.jigsaw.com/>), τροχός της τύχης (<https://wheelofnames.com/>), εννοιολογικός χάρτης (<https://cmap.ihmc.us/>). |